Bladet Vesterålen

Bladet Vesterålen (opprinnelig bare Vesterålen) er en avis som utgis på Sortland i Nordland. Avisen dekker kommunene i Vesterålen (Sortland, Hadsel, Bø, Øksnes og Andøy), samt Lødingen og Kvæfjord. Avisen kommer ut tirsdag – lørdag. Ansvarlig redaktør er Karl-Einar Nordahl.

Selv om avisen regner seg som politisk uavhengig, har Bladet Vesterålen et klart standpunkt mot norsk EU-medlemskap.

Historie
Bakgrunnen for etableringen av avisen var at Konrad Nordahl og Magnus Andersen startet trykkeri i Kabelvåg i 1919. De flyttet til Sortland i 1921 og etablerte nytt trykkeri der. Første utgave av Vesterålen kom ut 6. september samme år, med lærer Casper Rønning som redaktør. Fra starten av var avisen organ for fylkeslaget til Norges Socialdemokratiske Arbeiderparti. Rønning sluttet som redaktør i august 1922 og flyttet fra Sortland, og fra nyttår 1923 tok trykkeriet over avisen. Konrad Nordahl ble redaktør og avisen ble partipolitisk uavhengig. Kompanjong Magnus Andersen flyttet i 1925 til Andenes og etablerte Andøya Avis, og K. Nordahls Trykkeri og avisen på Sortland gikk over til å bli en familiebedrift.

Fra starten av kom avisen ut to ganger i uka. I 1926 ble antall utgivelser økt til tre ganger i uka, men dette varte bare i to år. På grunn av papirmangelen under 2. verdenskrig ble det i 1943 redusert til bare én utgivelse i uka.

I perioden 30. mars-31. desember 1949 var avisen eid av partiet Venstre. Fra og med denne perioden kom avisen igjen ut to ganger i uka. Eierskapet gikk imidlertid tilbake til Konrad Nordahl fra årsskiftet 1949/50, og han ble igjen redaktør. Nordahl døde 8. juni 1961, og sønnen Karl Glad Nordahl overtok som redaktør.

I avisens første år dekket den (til tross for navnet) hovedsakelig Sortland og i en viss grad Øksnes og Langenes kommuner. Senere fikk avisen bedre dekning også i Bø, Hadsel (i konkurranse med den eldre Vesteraalens Avis) og dagens Andøy kommune. Lødingen kommune kom med i avisens dekningsområde 1. oktober 1963, og samtidig økte avisen til tre utgivelser i uka. Kvæfjord kommune ble dekket fra 31. januar 1981. I november 1985 økte avisen til fire utgivelser i uka, og fra 25. oktober 1996 er avisen blitt utgitt alle hverdager unntatt mandag.

Avisen endret navn til Bladet Vesterålen 1. januar 1991. Samtidig gikk avisen over til tabloidformat. K. Nordahls Trykkeri overtok trykkingen av Lofotposten og Lofot-Tidende da Lofotpostens trykkeri i Svolvær ble nedlagt 1. oktober 2009. Også Øksnesavisa blir trykket ved dette trykkeriet.

Karl Glad Nordahls sønn Karl-Einar Nordahl overtok som ansvarlig redaktør i 2008.

Andre aviser i Vesterålen
 Andøyposten
 SortlandsAvisa
 Vesterålen Online
 Vesteraalens Avis
 Øksnesavisa

Ansvarlig redaktør
Følgende personer har vært ansvarlig redaktør i Bladet Vesterålen:
Casper Rønning 1921-1922
J.D. Hammer 1924-1928
Konrad Nordahl 1928-1936
Sigurd Krekling 1936-1938
Konrad Nordahl 1938-1949
Anders Lothe 1949
Jakob Kringlebotten 1949
Konrad Nordahl 1950-1961
Karl Glad Nordahl 1961-1963
Edvard Selvåg og Karl Glad Nordahl 1963-1965
Karl Glad Nordahl 1965-2008
Karl-Einar Nordahl 2008-

Opplag
Tallene fra 2000-tallet er bekreftede netto opplagstall fra Mediebedriftenes Landsforening:

Referanser

Kilder
Alf Oxem: Bladet Vesterålen – bindeledd i øysamfunnet gjennom 80 år. Bladet Vesterålen AS og K. Nordahls Trykkeri AS, Sortland 2000. ISBN 82-995452-1-8
Aslaug Holten Aspen: Sortland tettsted – en historikk 1900-1940. Sortland 1995. ISBN 82-993706-0-4 (digitalisert av Nasjonalbiblioteket)
Tom Arbo Høeg (red.): Norske aviser 1763-1969 - En bibliografi - 1. Alfabetisk fortegnelse. Universitetsbiblioteket i Oslo 1973, s. 547 (digitalisert av Nasjonalbiblioteket)

Eksterne lenker
 Bladet Vesterålen

Aviser i Nordland
Kultur i Sortland
Vesterålen
Aviser etablert i 1921